**Հանրակրթության ոլորտի 2023 թվականի**

**ամփոփ հաշվետվություն**

**Հանրակրթության ոլորտի բովանդակային բարեփոխումներ**

Տավուշի մարզի բոլոր ուսհաստատությունների 1-12-րդ դասարաններում ուսուցումն իրականացվում է Հանրակրթության պետական նոր չափորոշչով: Ուսումնական տարվա ավարտին առաջին անգամ ավարտական, պետական ավարտական քննությունները կիրականացվեն նոր ձևաչափով՝ չափորոշչի պահանջներին համապատասխան: 2023 թվականին Հանրակրթության պետական նոր չափորոշչի ներդրման նպատակով հաստատվել են 2-րդ, 3-րդ, 5-րդ, 6-րդ, 7-րդ, 8-րդ, 10-դ և 11-րդ դասարանների առարկայական չափորոշիչները և ծրագրերը: 2023-2024 ուստարում ՀՀ բոլոր ուսումնական հաստատությունների 2-րդ, 5-րդ և 7-րդ դասարաններում ներդրվել է նոր չափորոշիչը: Այդ նպատակով վերապատրաստվել են բոլոր դպրոցների տնօրենները, նրանց տեղակալները, ուսուցիչները:

Դասագրքերի ստեղծման գործընթացն իրականացվել է մրցութային եղանակով, փորձաքննության փուլերը հաղթահարած ուսումնական նյութերը երաշխավորվել են գործածության: 2022 թվականին հայտարարվել են դրամաշնորհային մրցույթներ՝ 2-րդ, 5-րդ, 7-րդ և 10-րդ դասարանների 65 անուն դասագրքերի համար։ 2023 թվականի հունիսի 1-ին հայտերի բացման արդյունքում պարզվել է, որ մասնակիցների կողմից հայտեր ներկայացվել են 49 անուն դասագրքի համար: 2-րդ դասարանի համար երաշխավորվել և տպագրվել են «Մայրենի», «Մաթեմատիկա», «Ես և շրջակա աշխարհը», «Կերպարվեստ», «Երաժշտություն», «Տեխնոլոգիա», «Շախմատ», «Թվային գրագիտություն և համակարգչային գիտություն» առարկաների դասագրքերը: 5-րդ դասարանի համար երաշխավորվել և տպագրվել են «Մայրենի», «Մաթեմատիկա», «Անգլերեն», «Գերմաներեն», «Բնություն», «Երաժշտություն», «Տեխնոլոգիա», «Ֆիզկուլտուրա», «Թվային գրագիտություն և համակարգչային գիտություն» առարկաների դասագրքերը: 7-րդ դասարանի համար երաշխավորվել և տպագրվել են «Հայոց լեզու», «Գրականություն», «Հանրահաշիվ», «Երկրաչափություն», «Անգլերեն», «Հայոց պատմություն», «Համաշխարհային պատմություն», «Հասարակագիտություն», «Ֆիզիկա», «Աշխարհագրություն», «Քիմիա», «Կենսաբանություն», «Երաժշտություն» առարկաների դասագրքերը: Գործընթացի լավարկման նպատակով մշակվել և շրջանառության փուլում է դասագրքերի ստեղծման և փորձաքննության գործընթացը կարգավորող հրամանի նախագիծը:

2022-2023 ուստարվա դպրոցականների առարկայական միջազգային օլիմպիադաներին մասնակցել է 26 սովորող, որոնցից 5–ը՝ 2 տարբեր առարկաներից։ Արդյունքում արձանագրվել են 1 ոսկե, 4 արծաթե, 14 բրոնզե մեդալներ, 5 գովասանագիր։ 2022-2023 ուստարվա դպրոցականների միջազգային այլ օլիմպիադաներին մասնակցել է 65 սովորող, որոնցից 4–ը՝ 2 տարբեր օլիմպիադաներում։ Արդյունքում արձանագրվել են 8 ոսկե, 9 արծաթե, 26 բրոնզե մեդալներ, 1 գովասանագիր։

Լեռնային Ղարաբաղից բռնի տեղահանված ուսուցիչների օժանդակության նպատակով <https://kadrer.emis.am/> կայքում գործարկվել է առանձին հարթակ, որտեղ ուսուցիչները կարող են լրացնել իրենց անձնական տվյալներն ու գրանցվել համակարգում: Համակարգում հասանելի է ուսուցչական թափուր աշխատատեղերի մասին ամբողջ տեղեկությունը, որը խմբավորված է՝ ըստ մարզերի, բնակավայրերի և առարկաների: Այս ծրագրի շրջանակում հայտագրվել և ՀՀ մարզերի դպրոցներ է գործուղվել շուրջ 200 ուսուցիչ: ԼՂ-ից բռնի տեղահանված ավելի քան 17000 աշակերտներ արդեն ներգրավվել են ՀՀ դպրոցներում:

**Ուսուցիչների մասնագիտական զարգացում, աշխատանքային առաջխաղացում, վարձատրության բարելավում**

2023 թվականից սկսած ուսուցիչների կամավոր ատեստավորումն անցկացվում է 1-12-րդ դասարաններում դասավանդող բոլոր ուսուցիչների, այդ թվում` տարրական դասարանների դասվարների համար: 2023 թվականի կամավոր ատեստավորմանը հայտ է ներկայացրել 6320 ուսուցիչ /551 չաշխատող անձ/: Ատեստավորմանը մասնակցել է 4293 ուսուցիչ/անձ, որից 1018 ուսուցիչ ցուցաբերել է 70-79 տոկոս արդյունք, 714-ը՝ 80-89 տոկոս, 246-ը՝ 90-100 տոկոս արդյունք: 998 ուսուցիչ համարվում է ատեստավորված և ունի դրույքաչափի փոփոխություն: Կամավոր ատեստավորման երեք տարվա վերլուծության արդյունքում */առանց կրկնակի մասնակցության/՝* 70-100 տոկոս արդյունք է ցուցաբերել և համապատասխան տոկոսով հավելավճար է ստանում 2697 ուսուցիչ, իսկ 1133 ուսուցիչ ունի դրույքաչափի փոփոխություն: 2021-2023 թթ. կամավոր ատեստավորման արդյունքում հայտ է ներկայացրել 11575 ուսուցիչ/անձ, գործընթացին մասնակցել է 7618 ուսուցիչ, 70-79 տոկոս արդյունք է ցուցաբերել 1705-ը, 80-89 տոկոս՝ 1284-ը, 90-100 տոկոս՝ 560-ը, իսկ 60-69 տոկոս արդյունք ցուցաբերել է 1630 ուսուցիչ: Վերջին խմբի ուսուցիչները դրույքաչափի փոփոխություն են ունեցել. աշխատավարձը սահմանվել է 200 հազար դրամ:

2023 թվականին հերթական ատեստավորմանը մասնակցած ուսուցիչների թիվը 10473 է: Վերանայվել է ուսուցիչների հերթական ատեստավորման կազմակերպման գործընթացը. 2024 թվականից ուսուցիչն ատեստավորվելու է մասնագիտական կարիքին համապատասխան մոդուլով վերապատրաստում անցնելուց և անհրաժեշտ չափով կրեդիտներ հավաքելուց հետո:

2023թ․ մեկնարկել է տարակարգի շնորհման գործընթացը՝ նոր կարգի պահանջներին համապատասխան: 2023 թվականին 109 ուսուցչի շնորհվել է տարակարգ՝ 1–ին աստիճան՝ 36 ուսուցիչ, 2–րդ աստիճան՝ 29, 3–րդ՝ 26, 4–րդ՝ 18 (մեխանիզմի վերանայման արդյունքում 2013 թվականին մեկնարկած ծրագրի շրջանակում առաջին անգամ ուսուցիչները ստացել են 4-րդ աստիճանի տարակարգ)։

Նոր չափորոշչի ներդրմամբ պայմանավորված՝ վերանայվել են հաստատությունում դասավանդողների դրույքի վերաբերյալ կարգավորումները, հիմնական և ավագ դպրոցների դասավանդողների համար սահմանվել է շաբաթական 20, իսկ տարրականում՝ 18 դասաժամ:

2022 թվականին պարսկերեն, վրացերեն, թուրքերեն, ադրբեջաներեն առարկայական ծրագրերը մշակվել և երաշխավորվել են գործածության, և 2023 թ. սեպտեմբերից տարածաշրջանային լեզուների ուսուցումը՝ որպես 3-րդ օտար լեզու կամ խմբակ, իրականացվում է հետևյալ բաշխվածությամբ՝ պարսկերեն՝ 15, վրացերեն՝ 5, թուրքերեն՝ 9, ադրբեջաներեն՝ 3 հաստատությունում:

**Մինչև 2026 թվականը 300 դպրոցի կառուցում, հիմնանորոգում կամ վերակառուցում**

2023 թվականին ավարտվել է 30 դպրոցի շինարարություն: Նոր կառուցված բոլոր դպրոցներն ապահովվել են գույքով: Շինարարական աշխատանքներ ընթանում են 39 դպրոցում: 2024 թվականին մեկնարկելու է ևս 168 դպրոցի շինարարություն: Կառուցվել, հիմնանորոգվել է 24 մարզադահլիճ. ևս 5 մարզադահլիճի շինարարություն գտնվում է ավարտական փուլում: 29 մարզադահլիճի համար ձեռք է բերվել գույք, և շինարարությունն ավարտված 24 մարզադահլիճներն արդեն կահավորված են համապատասխան գույքով:

**Լաբորատորիաներ**

ՀՀ 107 ավագ դպրոցներ, ինչպես նաև հանրակրթական պետական չափորոշչի ներդրման շրջանակում՝ Տավուշի մարզի բոլոր 80 դպրոցները համալրված են ժամանակակից բնագիտական լաբորատորիաներով: Արմավիրի մարզի 100 դպրոցներ, Արագածոտնի մարզի 4 դպրոցներ համալրվել են անհրաժեշտ գույքով և ժամանակակից բնագիտական լաբորատորիաներով: Համաձայն ժամանակացույցի՝ 2024թ. ժամանակակից բնագիտական լաբորատորիաներով կհամալրվեն Արագածոտնի մարզի մնացած 117 դպրոցները:

**Հաստատությունների կառավարման արդյունավետության բարձրացում**

«Հանրակրթության մասին» օրենքի փոփոխություններում ամրագրված է ուսումնական հաստատություններում կառավարման գործընթացի տարանջատումը տնօրենի և վարչատնտեսական մասի համակարգողի միջև: Երկու ղեկավարների ընտրությունը հնարավորինս պատշաճ կազմակերպելու արդյունքում ակնկալվում է արհեստավարժ և արդյունավետ կառավարում՝ գործառույթների և պատասխանատվության հստակ բաշխմամբ: 2023 թվականին կառավարման նոր համակարգի անցած հաստատությունների թիվը 170 է: 50 դպրոցում նշանակվել է տնօրեն, 97 դպրոցում՝ վարչատնտեսական մասի համակարգող:

**Կրթության անընդհատություն և հասանելիություն**

**Հեռավար կրթություն**

Ասիական զարգացման բանկի կողմից «Հեռավար կրթություն հանուն դիմակայության» ծրագրի շրջանակում մշակվել է հեռավար կրթության հարթակ, որն օգնում է անցկացնել առցանց դասընթացներ և ուսուցիչներին ու սովորողներին տրամադրում իրական ժամանակում հետադարձ կապի ապահովման մեխանիզմներ, հանձնարարությունների տրամադրման և մոնիթորինգի և ուսուցման աշակերտակենտրոն այլ գործիքներ։ Հարթակը հնարավորություն է ընձեռում հեռավոր դպրոցների երեխաների համար ապահովել որակյալ կրթության հասանելիությունը։ Ներկայում մշակված են հեռավար դասընթացների **24** մոդուլներ, որոնք կիրառվում են հեռավար կրթության հարթակից օգտվող շահառուների կողմից։ Հեռավար ուսուցման **30** մենթոր դպրոցների ծառայություններից օգտվում են **97** հանրակրթական դպրոցներ։

2023 թվականի ընթացքում հեռավար դասավանդման վերաբերյալ վերապատրաստված ուսուցիչների թիվը 21145 է, ապահովված է հեռավար ուսուցման նյութերի մատչելիությունը հաշմանդամություն ունեցող 10 % սովորողների համար։

**Տրանսպորտային ծախսի փոխհատուցում**

ՀՀ մարզերում տեղակայված հաստատությունների այն ուսուցիչներին և աշակերտներին, որոնք աշխատելու կամ սովորելու նպատակով մի բնակավայրից մյուսն են երթևեկում, տրամադրվում է տրանսպորտային ծախսի փոխհատուցում: 2023 թվականին այդ ծրագրի շրջանակում ընդգրկվել են մոտ 959 դպրոց, 6486 մանկավարժ և 4428 երեխա: «Հանրակրթության մասին» օրենքի փոփոխության համաձայն՝ ԿԳՄՍՆ-ի կողմից սահմանամերձ կամ բարձրլեռնային բնակավայրերի պետական ուսհաստատություններ համապատասխան մասնագետ գործուղելու կարգում կատարված փոփոխության արդյունքում մասնագետները կարող են գործուղվել ՀՀ բոլոր մարզեր:

2023 թվականին ուսուցիչների վարձատրության բարձրացման քաղաքականության շրջանակում համապատասխան հավելավճարներ են տրամադրվել՝

* **գյուղական մինչև հարյուր աշակերտ ունեցող դպրոցների 4100 ուսուցչի՝ ներառյալ համատեղությամբ աշխատողների** (0,5 դրույքի չափով, բայց ոչ ավելի, քան մեկ դրույքը)։
* **ՀՀ** **բոլոր դպրոցների բնագիտական առարկաների  8414 ուսուցչի, հավելավճարը կազմել է :**

Լրացուցիչ հավելավճարը տրամադրվել է ուսուցիչների մուտքը դպրոցներ խրախուսելու և առկա թափուր տեղերը լրացնելու նպատակով։

* Ներդրվել է բազմահամակազմ դասարանների ձևավորման նոր սկզբունքը, որը կգործի արվեստ, արհեստ բնագավառների, ֆիզկուլտուրայի և ՆԶՊ ժամերին ՝ մեկ ժամի համար ուսուցիչներին հավելյալ 50-75%-ի չափով վճարման սկզբունքով, որով փոքր դպրոցներում յուրաքանչյուր երեխայի համար կապահովվի լիարժեք դասաժամ՝ բոլոր առարկաների ուսուցման համար: Ծրագիրը մեկնարկել է Սյունիքի մարզի 76 դպրոցներում, նախատեսված բյուջեն՝ 27.093.80 ՀՀ դրամ։

**Մինչև 2026 թվականը առնվազն 500 մանկապարտեզի կառուցում, հիմնանորոգում կամ վերանորոգում ծրագրի շրջանակում՝**

2023 թվականի հունվարի 1-ի դրությամբ կառուցվել, հիմնանորոգվել և վերակառուցվել է 46 մանկապարտեզ: 2023 թվականին կառուցվել, հիմնանորոգվել և վերանորոգվել է 51 նախակրթարան և 114 մանկապարտեզ: Մինչև 2023 թվականի ավարտը շինարարական աշխատանքները կավարտեն 4 նախակրթարանում և 38 մանկապարտեզում: Շինարարության փուլում է գտնվում 14 նախակրթարան և 48 մանկապարտեզ: Նախագծանախահաշվային փուլում է գտնվում 3 նախակրթարան և 31 մանկապարտեզ:

«Նախադպրոցական այլընտրանքային ծախսարդյունավետ մոդելների ներդրում» միջոցառման շրջանակում ԿԳՄՍՆ-ի կողմից հայտարարված դրամաշնորհային մրցույթին հայտ են ներկայացրել և հաղթող ճանաչվել Լոռու մարզի Սպիտակի և Արմավիրի մարզի Բաղրամյանի համայնքապետարանները: Ծրագրի իրականացման երեք տարիների ընթացքում պետական բյուջեի միջոցների հաշվին նախադպրոցական այլընտրանքային ծախսարդյունավետ մոդելներ են ներդրվել 13 բնակավայրում: Նմանատիպ 25 մոդել 2022-2023 թվականներին ներդրվել է ԵՄ աջակցությամբ և ՅՈՒՆԻՍԵՖ-ի կողմից իրականացվող «Ապագան այսօր» ծրագրի շրջանակում:

**Անցում համընդհանուր ներառման հանրապետության բոլոր նախադպրոցական հաստատություններում**

ՀՀ կառավարության որոշմամբ հաստատվել է «**Նախադպրոցական ուսումնական հաստատությունների՝ պետական բյուջեից մեկ սանի հաշվարկով ֆինանսավորման կարգը, այդ թվում՝ կրթության և զարգացման առանձնահատուկ պայմանների ապահովման համար անհրաժեշտ նպատակային ֆինանսավորման չափաքանակը սահմանելու մասին** կարգը», համաձայն որի՝ պետական բյուջեի միջոցների հաշվին կրթության և զարգացման առանձնահատուկ պայմանների կարիք ունեցող երեխաների համար հաստատության մեկ սանի հաշվարկով ֆինանսավորումն իրականացվում է 2022 թվականի սեպտեմբերի 1-ից:

Հաստատվել են երեխայի կրթության և զարգացման առանձնահատուկ պայմանների կարիքի մանկավարժահոգեբանական գնահատման չափանիշները և 0-6 տարեկան երեխաների կրթության և զարգացման կազմակերպման մանկավարժահոգեբանական աջակցության ծառայությունների տրամադրման կարգերը:

ԿԳՄՍՆ-ի կողմից մշակվել և հրապարակվել են իրազեկող նյութեր, տեսանյութեր, որոնց նպատակն է բարձրացնել նախադպրոցական և դպրոցական տարիքի երեխաների և նրանց ծնողների շրջանում իրազեկվածությունը հաշմանդամության՝ մարդու իրավունքների կամ սոցիալական մոդելի վերաբերյալ:

«Հանրապետական մանկավարժահոգեբանական կենտրոն» ՊՈԱԿ-ի կողմից մշակվել են «Կրթության և զարգացման առանձնահատուկ պայմանների կարիք ունեցող նախադպրոցականների գնահատում» և «Կրթության և զարգացման առանձնահատուկ պայմանների կարիք ունեցող նախադպրոցականներին մանկավարժահոգեբանական աջակցության տրամադրում» թեմաներով վերապատրաստման մոդուլներ, մեթոդական նյութեր:

Տարածքային մանկավարժահոգեբանական աջակցության կենտրոնների կողմից մանկավարժական աշխատողների համար պարբերաբար կազմակերպվում են մասնագիտական խորհրդատվություններ, կարողությունների հզորացմանն ուղղված վերապատրաստման դասընթացներ:

2022 թվականին նախադպրոցական կրթության ոլորտում համընդհանուր ներառական կրթության համակարգը ներդրվել է 3 մարզերում (Տավուշի, Լոռու և Սյունիքի) և Երևան քաղաքում, իսկ 2023 թվականին՝ հանրապետության ողջ տարածքում:

Նախադպրոցական ուսումնական հաստատություններում երեխայի կրթության և զարգացման առանձնահատուկ պայմանների կարիքի գնահատումն իրականացվում է ողջ ուսումնական տարվա ընթացքում: 2023 թվականի դեկտեմբերի 1-ի դրությամբ գնահատվել է 1053 երեխայի կրթության և զարգացման առանձնահատուկ կարիք, որոնց նախադպրոցական կրթությունն իրականացվում է անվճար՝ պետական բյուջեի հաշվին:

Համապատասխան որոշման մեջ կատարված փոփոխության համաձայն՝ պետական բյուջեի միջոցների հաշվին անվճար ուսուցում կտրամադրվի նաև զինծառայող ծնողի, ռազմական գործողություններին մասնակցած ծնողի երեխաներին, ՀՀ պաշտպանության մարտական գործողություններին մասնակցելու կամ հակառակորդի հետ շփման գծում մարտական հերթապահության կամ հատուկ առաջադրանք կամ ծառայողական պարտականություններ կատարելու ընթացքում կամ հակառակորդի նախահարձակ գործողության հետևանքով զոհված (մահացած) կամ ՀՀ պաշտպանության մարտական գործողություններին մասնակցելու կամ հակառակորդի հետ շփման գծում մարտական հերթապահության կամ հատուկ առաջադրանք կամ ծառայողական պարտականություններ կատարելու ժամանակ անհայտ կորելու հետևանքով դատական կարգով անհայտ բացակայող կամ մահացած ճանաչված զինծառայողի երեխաներին:

2024 թվականի սեպտեմբերի 1-ից պետական բյուջեի միջոցների հաշվին անվճար նախադպրոցական կրթություն կստանան նաև ընտանիքի սոցիալական գնահատման համակարգում հաշվառված սոցիալապես անապահով ճանաչված ընտանիքների երեխաները:

**Հանրակրթության օրինակով ներդնել ուսուցիչ-դաստիարակների աշխատանքային առաջխաղացման, շարունակական մասնագիտական զարգացման և վարձատրության փոխկապակցված մեխանիզմ**

2023 թվականի նոյեմբերի 1-ից մեկնարկել են նախադպրոցական ուսումնական հաստատությունների մանկավարժական աշխատողների պետական բյուջեի միջոցների հաշվին պարտադիր վերապատրաստումները: Գործընթացը ավարտական փուլում է, ներգրավված է շուրջ 1500 մասնագետ:

Հաստատվել է «Համայնքային նախադպրոցական ուսումնական հաստատությունների մանկավարժական աշխատողների տարակարգի շնորհման և տարակարգ ստացած մանկավարժական աշխատողներին պետական բյուջեի միջոցների հաշվին հավելավճար տրամադրելու կարգը»: Մանկավարժական աշխատողների տարակարգի շնորհման նպատակով մուտքագրվել է շուրջ 50 դիմում: Առաջին աստիճանի տարակարգ է շնորհվել 10 մանկավարժական աշխատողի:

Շարունակվում է ՀՀ կառավարության կողմից հաստատված նախադպրոցական կրթության պետական կրթա­կան չափորոշիչի հիման վրա ստեղծված կրթական ծրագրերի փորձարկումը և աստիճանական ներդրումը հանրապետության բոլոր մարզերում և Երևան քաղաքում: 2023 թվականին գործընթացում ներառվել են ևս 130 նախադպրոցական ուսումնական հաստատություններ:

**Արտադպրոցական կրթություն**

Հաստատվել է պետական կամ համայնքային կազմակերպությունների արտադպրոցական ծրագրեր իրականացնող մանկավարժական աշխատողների կամավոր ատեստավորման և ՀՀ պետական բյուջեից լրավճարի տրամադրման կարգը: ՀՀ-ում առաջին անգամ՝ վարձատրության բարձրացման նպատակով, կամավոր ատեստավորվել և այժմ փաստացի լրավճար են ստանում սպորտի և մշակույթի 40 մանկավարժական աշխատողներ։ 2023 թվականի արտադպրոցական ոլորտի կամավոր ատեստավորման համար հատկացվել է 28 մլն 3 հազար 560 դրամ։

Հաստատվել են արտադպրոցական ծրագրի ձևաչափը և վերջնարդյունքները՝ ըստ սահմանված ուղղությունների, արտադպրոցական կազմակերպությունների և կենտրոնների ներկայացրած արտադպրոցական ծրագրերի երաշխավորման կարգը: Այն կնպաստի մատուցվող ծառայությունների որակի բարելավմանը, որի ապահովումը ենթադրում է արտադպրոցական կրթական ծրագրերի արդիականացում, լրամշակում, արտադպրոցական կրթական ծառայությունների վերաբերյալ լիարժեք տեղեկատվության, ինչպես նաև պետական և համայնքային բյուջեից ֆինանսավորվող արտադպրոցական կրթական ծրագրերի թափանցիկության ապահովում։

Առաջարկվող կարգավորումները թույլ կտան մեծացնել համակարգի գործառնության արդյունավետությունը, կխթանվեն համակարգի զարգացման հնարավորությունները, կապահովվի մանկավարժների մասնագիտական զարգացման և կատարելագործման շարունակականությունը, կկատարելագործվեն հաստատությունների կառավարման մեխանիզմները։

Մշակվել և շրջանառության մեջ է դրվել պետական արտադպրոցական կազմակերպությունների, կենտրոնների օրինակելի կանոնադրությունը հաստատելու մասին ՀՀ կառավարության որոշման նախագիծը։ Կատարված կարգավորումների արդյունքում հաստատություններում կբարձրանա արտադպրոցական կրթության գործընթացի կազմակերպման արդյունավետությունը, հաստատության խորհրդակցական մարմինների, արտադպրոցական կրթության գործընթացի մասնակիցների գործառույթների իրականացումը հնարավորինս անխոչընդոտ կընթանա: